Kokoomuksen Rostedt mahdollisista KD:n vaatimuksista: "Tasa-arvoisesta avioliittolaista voidaan keskustella"

Juha Rostedt (kok.) Mirja Hussain

Ville Paso

Kokoomuksen puoluehallitukseen kuuluva Juha Rostedt Lahdesta ei puolueensa tavoin toivo uusia vaaleja.

- Huolimatta siitä, että kokoomuksen gallupkäyrä näyttäisi vaalien kannalta hyvältä, Rostedt lisää.

Nyt alkavien hallitusneuvottelujen lähtökohtana hän pitää nykyistä hallitusohjelmaa mahdollisimman lähellä olevaa ohjelmaa.

- Meillä on hyvä hallitusohjelma. Tavoitteet ovat hyvät, vaikka työllisyystavoitetta olisinkin itse toivonut korkeammaksi.

Vaikka keskusteluja käydään kaikkien puoluejohtajien kanssa, Rostedt pitää luonnollisena, että uudesta hallituksesta keskustellaan nimenomaan kristillisdemokraattien ja RKP:n kanssa.

Mahdollisiin kristillisdemokraattien vaatimuksiin tasa-arvoisen avioliittolain aukaisemisesta tai alkoholilain muutoksista hän suhtautuu keskustelevalla otteella.

- Kokoomuksella on tasa-arvoisesta avioliittolaista selkeä kanta, mutta se ei tarkoita, etteikö asiasta voisi keskustella.

Alkoholilain osalta Rostedt painottaa kokonaisuuden hahmottamista, joka on hänen mukaan unohtunut prosentti- ja limuviinakeskusteluissa.

Ratkaisua yhteistyön lopettamisesta perussuomalaisten kanssa Rostedt pitää viisaana.

- Ratkaisu on ainoa oikea. Sipilä ja Orpo ovat toimineet selkärankaisesti ja johdonmukaisesti.